Papersnake/gushiwen huggingface dataset:
【双调】新水令_代马诉冤世
刘时中（元代）

代马诉冤
世无伯乐怨他谁？干送了挽盐车骐骥。空怀伏枥心，徒负化龙威。索甚伤悲，用之行舍之弃。
【驻马听】玉鬣银蹄，再谁想三月襄阳绿草齐。雕鞍金辔，再谁收一鞭行色夕阳低。花间不听紫骝嘶，帐前空叹乌骓逝。命乖我自知，眼见的千金骏骨无人贵。
【雁儿落】谁知我汗血功？谁想我垂僵义？谁怜我千里才？谁识我千钧力？
【得胜令】谁念我当日跳檀溪，救先主出重围？谁念我单刀会随着关羽？谁念我美良川扶持敬德？若论着今日，索输与这驴群队！果必有征敌，这驴每怎用的？
【甜水令】为这等乍富儿曹，无知小辈，一概地把人欺。一地里快蹿轻踮，乱走胡奔，紧先行不识尊卑。
【折桂令】致令得官府闻知，验数目存留，分官品高低。准备着竹杖芒鞋，免不得奔走驱驰。再不敢鞭骏骑向街头闹起，则索扭蛮腰将足下殃及。为此辈无知，将我连累，把我埋没在蓬蒿，失陷污泥。
【尾】有一等逞雄心屠户贪微利，咽馋涎豪客思佳味。一地把性命亏图，百般地将刑法陵迟。唱道任意欺公，全无道理。从今去谁买谁骑？眼见得无客贩无人喂。便休说站驿难为，则怕你东讨西征那时节悔！
闻秋官唐君廷贵补福州守寄诗送之
张弼（明代）

紫宸朝罢见除书，旧友新乘五马车。沧海月明天荡荡，关山春到雨徐徐。

芭蕉影转黄堂静，茉利香浮绣閤虚。愧我兵曹素餐吏，麟符何日换金鱼。
过唐仁卿先生钓台台在湖山最幽处
谢宗鍹（明代）

山势依台曲折成，断桥深处藕陂清。高人所寄皆孤迥，胜地因年见废兴。

春水苔矶枯柳卧，夕阳渔笛野烟横。羊裘亦是寻常事，浪有桐江身后名。
壬午腊月下旬偶作二首 其二
张耒（宋代）

风折蒹葭水结凘，燕鸿相语定归期。淮南水阔山长处，小待燕山霰雪晞。
湘中杂咏十绝
王炎（宋代）

江树疏疏兼密密，云根怪怪复奇奇。
风光冷落无人问，付与渔翁理钓丝。
踏莎行 赏菊
王鸿儒（明代）

燕子初归，芙蓉乍老，苍苔院落桐阴小。一帘疏雨晚来晴，繁香不断寒花袅。

著谱人非，餐英事杳，风流未必今时少。且须痛饮读离骚，灵修岂肯捐芳草。
江行得便风快甚民望索诗遂赋
王绂（明代）

舟泛长江一苇轻，棹歌齐发浪花生。才看帆腹添风力，便觉船花响涧声。

涉远底须登陆路，凭虚真欲上苍冥。题诗为报偕行客，同是鹍鹏十万程。
雨作，抵暮复晴五首
杨万里（宋代）

清平如席是淮流，风起雷奔怒不休。
一浪飞来惊落胆，早知秪要打船头。
临江仙·梅
李清照（宋代）

庭院深深深几许，云窗雾阁春迟。为谁憔悴损芳姿。夜来清梦好，应是发南枝。
玉瘦檀轻无限恨，南楼羌管休吹。浓香吹尽有谁知。暖风迟日也，别到杏花肥。
悼亡儿果祥诗十首 其三
王世贞（明代）

眉目真如画，聪明解读诗。见人为礼法，依母倍恩私。

事事俱堪系，声声未忍离。不眠仍起唤，星斗夜空垂。
赠琴客
李龏（金朝）

一寸心中万里愁，七条丝上雨翛翛。此心不向常人说，弹作蓟门桑叶秋。
凤箫阁翫月四首
白玉蟾（宋代）

暮霭收无归鸟尽，凤箫阁上听松涛。
宿枝不稳鸦飞起，照水当中月上高。
偈颂二十九首 其二十三
释清了（宋代）

运步不当机，个中无肯路。明密浩难齐，未前超佛祖。

及尽回途恁么来，撒手相逢无回互。
偈颂一百五十首
释心月（宋代）

出得尘来又入尘，休论便重复便轻。
试看门外清溪水，动静由来一样清。
次韵范郎中仰之咏雪
苏辙（宋代）

仓廪未应空，长天霰雪濛。
琼瑶布地净，组练出师雄。
云阔诸峰遍，花繁百草同。
农谣麦垅外，客兴酒杯中，聚散占风力，消融验药功。
〈历城西北阳起石山，其上不留雪。
远游聊自喜，三见岁时丰。
〉
西山寻辛谔
孟浩然（唐代）

漾舟寻水便，因访故人居。落日清川里，谁言独羡鱼。

石潭窥洞清，沙岸历纡徐。竹屿见垂钓，茅斋闻读书。

款言忘景夕，清兴属凉初。回也一瓢饮，贤哉常晏如。
贾傅祠
徐学谟（明代）

一疏危明主，千秋怨未平。
湘累如有待，宣室竟无成。
夜雨湖南草，春风江上城。
可怜卑湿地，还复祀先生。
梦游天台
陈献章（明代）

路入天台第八重，洞门刚与赤城通。脚根点到虹桥下，一笑那知是梦中。
宴荣二山池
孟浩然（唐代）

甲第开金穴，荣期乐自多。
枥嘶支遁马，池养右军鹅。
竹引携琴入，花邀载酒过。
山公来取醉，时唱接篱歌。
将适吴楚，留别章使君留后，兼幕府诸公，得柳字
杜甫（唐代）

我来入蜀门，岁月亦已久。岂惟长儿童，自觉成老丑。

常恐性坦率，失身为杯酒。近辞痛饮徒，折节万夫后。

昔如纵壑鱼，今如丧家狗。既无游方恋，行止复何有。

相逢半新故，取别随薄厚。不意青草湖，扁舟落吾手。

眷眷章梓州，开筵俯高柳。楼前出骑马，帐下罗宾友。

健儿簸红旗，此乐或难朽。日车隐昆仑，鸟雀噪户牖。

波涛未足畏，三峡徒雷吼。所忧盗贼多，重见衣冠走。

中原消息断，黄屋今安否。终作适荆蛮，安排用庄叟。

随云拜东皇，挂席上南斗。有使即寄书，无使长回首。
岩畔春将老四首 其四
释守卓（宋代）

岩畔春将老，憨痴兴转多。时时逢野老，共唱哩棱啰。
余姚怀黄梨洲先生
朱兴悌（清代）

扁舟浮海后，故国感沈沦。钩党收名士，辞荣列逸民。

风高黄竹浦，交尽白衣人。石室鸿文富，停桡一问津。
挽处士张君
林表民（宋代）

扣龙泉了探慈湖，倦矣归携一束书。
白首功名销壮气，清溪游钓乐闲居。
山人宁有趋戎幕，方伯今谁顾草庐。
乡旧凋零无复见，北风吹雨更悉予。
丁卯冬送方岩
高翥（宋代）

忠言历历未曾行，尽载图书出帝城。
余子但知才可忌，先生当以去为荣。
门阑竹石关心久，部曲溪山照眼明。
长啸归欤莫怊怅，浙江风定自潮平。
烟日访友人不遇
邓承宗（清代）

寒山几点入云碧，漠漠亭皋远烟色。幽径云深少人行，蟋蟀怨烟声凄恻。

烟夜携筇踏云来，竹床石砌生青苔。中有高人结茅住，落叶无声门不开。

童子隔篱谢客语，蓬蒿满径谁宾主。明月多情解送还，烟阴一片落烟渚。
题南阳旅壁
宋聚业（清代）

真人白水生文叔，名士青山卧武侯。水自奔腾趋汉口，山犹层叠枕城头。

时来一夕收铜马，事去经年运木牛。叹息兴亡千载上，荒村野庙总悠悠。
除夕
冯时行（宋代）

峡里江山暮，愁边日月穷。酒浓新不饮，春近旧多慵。

岁事横胸臆，年华入鬓蓬。明朝有王会，心与蜀江东。
险竿行
柳曾（唐代）

山险惊摧辀，水险能覆舟。奈何平地不肯立，走上百尺高竿头。

我不知尔是人耶复猱耶？使我为尔长叹嗟。我闻孝子不许国，忠臣不爱家。

尔今轻命重黄金，忠孝两亏徒尔誇。始以险技悦君目，终以贪心媚君禄。

百尺高竿百度缘，一足参差一家哭。险竿儿，听我语，更有险徒险于汝。

重于权者失君恩，落向天涯海边去。险竿儿，尔须知，险途欲往尔可思。

上得不下下不得，我谓此辈险于险竿儿。
千年调·卮酒向人时
辛弃疾（宋代）

蔗庵小阁名曰“卮言”，作此词以嘲之。

卮酒向人时，和气先倾倒。最要然然可可，万事称好。滑稽坐上，更对鸱夷笑。寒与热，总随人，甘国老。
少年使酒，出口人嫌拗。此个和合道理，近日方晓。学人言语，未会十分巧。看他们，得人怜，秦吉了。
勉诸弟学
欧阳建（魏晋）

汝兄旧学在羊城，深夜咿唔不彻声。一举成名非易得，诸生对卷好求精。

也知天爵来人爵，须信身耕让笔耕。北极洪澜深著眼，凭将脩举步南溟。
再试茉莉二绝
范成大（宋代）

薰蒸沉水意微茫，全树飞来烂熳香。
休向寒鸦看日景，袛今飞燕侍昭阳。
感旧 其一
许琮（宋代）

捲帘新月在帘钩，花气同风过小楼。为忆昨宵灯下事，不将红烛照梳头。
一斛珠 其二 三月十日赏酴醾时坐客沈赵与余将终更花干复议归蜀醉中口占
管鉴（宋代）

春愁无力。酴醾娇软难禁摘。风流彻骨香无敌。积玉团珠，明月夜同色。
花时易失欢难得。尊前半是将行客。为花一醉何须惜。明岁花时，何处谩相忆。
郑华文挽词
楼钥（宋代）

蚤擅春秋学，贤关第一流。
少公清泽国，赞府著神州。
试邑人交荐，还朝誉更优。
如何急流退，不使上瀛洲。
同年方思源寓羊城以诗见寄依韵答之
祁敕（明代）

看花曾醉玉桥西，红日青霄路不迷。下邑牛刀成小试，上林乌树待全栖。

江流赋罢蘋风起，石鼎诗成桂月低。霖雨定孚吾党望，已看豪气吐云霓。
十一月初五日晨起书呈叶德章司法
赵蕃（宋代）

卧闻落叶疑飘雨，起对空庭盖卷风。
政自摧颓同病鹤，况堪吟飒类寒虫。
忽思有客浑如我，却念题诗不似公，
已分虀盐终白首，可因霜雪愧青铜。
钱塘书怀二首 其一
陈渊（宋代）

远客真秦赘，清时谢楚狂。斑衣辞故国，青佩久殊方。

世俗蛮争触，余生谷似臧。正须逃姓字，毋使异庚桑。
四怨三愁五情诗 其五 一愁
郭之奇（明代）

昭阳迎晓日，长信坐秋风。岂料诗书意，全为歌舞穷。
酬才上人送霜柑 其二
释祖可（宋代）

日向南云望几回，无因怀抱得重开。凭君莫惜锦囊句，尽作银钩虿尾来。
题灵岩寺（寺即吴馆娃宫，鸣屟廊砚池采香径遗迹在焉）
白居易（唐代）

娃宫屟廊寻已倾，砚池香径又欲平。二三月时何草绿，

几百年欲空月明。使君虽老颇多思，携觞领妓处处行。

今愁古恨入丝竹，一曲凉州无限情。直自当时到今日，

中间歌吹更无声。
秋景诣琅琊精舍
韦应物（唐代）

屡访尘外迹，未穷幽赏情。高秋天景远，始见山水清。

上陟岩殿憩，暮看云壑平。苍茫寒色起，迢递晚钟鸣。

意有清夜恋，身为符守婴。悟言缁衣子，萧洒中林行。
乱离一首仿元白体示颂年叔进两太史
李希圣（清代）

乱离重说太平年，宣武城南二月天。崇效寺中寻芍药，陶然亭月吊婵娟。

九衢车马如流水，百戏鱼龙过禁烟。历历旧时歌舞地，为君写入七哀篇。
吉州第八十一
文天祥（宋代）

泊舟沧江岸，身轻一鸟过。
请为父老歌，歌长击樽破。
遇冲和先生
高适（唐代）

冲和生何代，或谓游东溟。三命谒金殿，一言拜银青。

自云多方谒，往往通神灵。万乘亲问道，六宫无敢听。

昔去限霄汉，今来睹仪形。头戴鹖鸟冠，手摇白鹤翎。

终日饮醇酒，不醉复不醒。常忆鸡鸣山，每诵西升经。

拊背念离别，依然出户庭。莫见今如此，曾为一客星。
唐文宗 其一
金朋说（宋代）

耻为凡主冀明良，摈出贤才事可伤。若用刘蕡救时策，何须醇酒烂霞觞。
送零陵贾使君二首 其二
张栻（宋代）

孝友传家法，如君好弟兄。祇应推此意，便足慰民情。

间岁仍艰食，新书督劝耕。想今潇水畔，惟日望双旌。
钟天章张伯邻二户曹载酒夜过
欧大任（明代）

酒榼何因至，蓬门偶一开。谁知居士室，犹有故人杯。

落魄看交态，分曹见吏才。鹔鹴吾已典，萝月几回来。
赠应天寺昭净法华
杜衍（宋代）

出俗皆言为息机，性灵净僻似师稀。
前山月落夜吟罢，深院菊荒秋讲归。
谿雾锁窗灯焰短，雪风敲竹磬声微。
会期双阙重相见，应换当年旧衲衣。
为建昌南城包显道题光风斋月之阁
项安世（宋代）

扁以槐堂之钜笔，铭以云谷之高辞。
镇以平园之签帙，照以太极肝脾。
千岩万壑转芳气，青天碧海流清规。
春晨画出舞雩咏，夜景看成彭泽时。
勉哉此事要真积，昔者所闻无坐驰。
愿追策骥予陶子，勿但蠗蠗如牧皮。
念奴娇 圣节进酒词
刘敏中（元代）

龙飞九五，记虹流电绕，天开华旦。万定成时秋正好，四海皇皇枕奠。教雨仁风，声名文物，允协斯民愿。途歌里咏，太平今日真见。遥想禹子汤孙，尧臣汉相，拂晓班如剪。万国衣冠同拜舞，春满九重宫殿。湛露恩隆，南山庆远，处处须新宴。瞻天望圣，玉卮万寿遥献。
出塞
方维仪（明代）

辞家万里戍，关路隔风烟。赋重无馀饷，边荒不种田。

小兵知有死，贪吏尚求钱。倚赖君王福，何时唱凯旋。
纯白禅人求颂
释正觉（宋代）

明月芦华未得如，清光自照本来虚。
十方坐断须拈帽，一色功圆要放锄。
转背石人归位后，抬头玉马过关初。
尘尘刹刹见身相，方信曹山井觑驴。
劝酒
白居易（唐代）

劝君一盏君莫辞，劝君两盏君莫疑，劝君三盏君始知。

面上今莫老昨莫，心中醉时胜醒时。天地迢遥自长久，白兔赤乌相趁走。

身后堆金拄北斗，不如生前一樽酒。君不见春明门外天欲明，喧喧歌哭半死生。

游人驻马出不得，白舆素车争路行。归去来，头已白，典钱将用买酒吃。
赋得岩穴无结构
王申礼（隋代）

岩间无结构，谷处极幽寻。
叶落秋巢迥，云生石路深。
早梅香野径，清漳响邱琴。
独有栖迟客，留连芳杜心。
打鼓山
朱仕玠（清代）

鼓山邑右辅，百里见尻骨。狰状类孤罴，修脚踏涨渤。

兹地萃舟类，宄黠时出没。道乾昔败衄，袽船渍番血。

谁为覼缕传，毋乃涉荒忽。森森朴𣙙材，营伍樵苏窟。

代期三年瓜，口粮随月拨。猛性阚虎哮，赖此朝夕活。

居民慑乳羊，腰镰不敢越。将军巡哨堡，清笳暮幽咽。
次韵李简夫因病不出
苏辙（宋代）

十五年来一味闲，近来推病更安眠。
鹤形自瘦非关老，僧定端居不计年。
坐上要须长满客，杖头何用出携钱。
未嫌语笑妨清静，闲暇陪公几杖前。
溪亭夜坐
沈与求（宋代）

波面摇风暑气微，秃巾来坐钓鱼矶。相看月堕行人尽，只有流萤上下飞。
颂古三首
释可封（宋代）

三军不动旗闪烁，龙蛇阵上看谋略。
令人长忆李将军。万里晴空飞一鹗。
浣溪沙
苏穆（清代）

风暖蘋洲二月天。客怀何处不凄然。片帆春水度芳年。

莫问天涯惆怅事，落花残月在樽前。一行新柳自含烟。
木兰花（二之一）
贺铸（宋代）

嫣然何啻千金价。意远态闲难入画。更无方便只尊前，说尽牵情多少话。

别来乐事经春罢。枉度佳春抛好夜。如今触绪易销魂，最是不堪风月下。
尧庙
范仲淹（宋代）

千古如天日，巍巍与善功。
禹终平洚水，舜亦致薰风。
江海生灵外，干坤揖让中。
乡人不知此，箫鼓谢年丰。
湘州北亭
张说（唐代）

人务南亭少，风烟北院多。山花迷径路，池水拂藤萝。

萍散鱼时跃，林幽鸟任歌。悠然白云意，乘兴抱琴过。
雪夜二首
刘应时（宋代）

迎春寒色愈严凝，小阁炉残冷欲冰。
寂寞黄昏愁吊影，雪窗怕上短檠灯。
和岩起负暄
吕陶（宋代）

凄风苦朝寒，爱日惜影短。翘首望馀照，曝背希一暖。

温如袭裘褐，美若悦刍豢。在阳颇舒畅，适性易饱满。

支颐殆忘形，缩手岂执版。却笑假春衣，无乃求之晚。
发崔镇
文天祥（宋代）

高雁空秋兴，寒螀破晓眠。
淡烟白似海，野水碧于天。
兴废嗟何及，行藏信自然。
南人乍骑马，北客半乘船。
简见可觅画三首
赵蕃（宋代）

白头流落离骚国，香草虽多独嗜兰。
犹恨芳时有衰歇，要须貌取四时看。
与韩侍御同寻李七舍人不遇，题壁留赠
独孤及（唐代）

三径何寂寂，主人山上山。亭空檐月在，水落钓矶闲。

药院鸡犬静，酒垆苔藓班。知君少机事，当待暮云还。
和定西侯张侯服留题金山原韵六首 其二
张煌言（明代）

朝宗百谷识君臣，江汉依然拱赤真。烽靖三湘先得蜀，瘴消五岭复通闽。

水犀飞渡扶桑远，燧象横驱贵竹新。指顾楼兰堪立马，肯令胡骑饮江津！
别许季如
戴复古（宋代）

久不相逢喜合簪，相从未久又分襟。
扁舟自逐便风去，却恨无情江水深。
自苏堤跋马至圣因行宫 其一
弘历（清代）

山居乘兴憩留馀，泉白峰青可恋诸。卓午沿堤策归骑，为因封奏达中书。
雪后十日日暖雪犹未融
杨万里（宋代）

地冻雪起立，檐生冰倒垂。日穿银笋透，风琢玉山欹。

今晓还差暖，清寒退尚迟。生愁便销去，将底伴吟髭。
自勉二首 其一
胡居仁（明代）

周南治化何其盛，本在身脩与意诚。此是圣贤真事业，莫教墙面度平生。
登灵鹫兴圣寺
王野（宋代）

山从西域来，寺自东南有。林泉既奇秀，岩穴更深黝。

世僧奋空弮，经始不已久。俄然幻杰阁，丹碧照林薮。

相辉灵隐前，更胜天竺后。理公坐崖屋，千岁骨已朽。

坡翁昔曾游，遗句今在否。洞猿不待呼，清昼时一吼。
赠陈处士
吕岩（唐代）

青霄一路少人行，休话兴亡事不成。
金榜因何无姓字，玉都必是有仙名。
云归大海龙千尺，月满长空鹤一声。
深谢宋朝明圣主，解书丹诏诏先生。
卧病别郑锡
李端（唐代）

病来喜无事，多卧竹林间。此日一相见，明朝还掩关。

幽人爱芳草，志士惜颓颜。岁晏不我弃，期君在故山。
自勉
陆游（宋代）

臂弱传钞少，心烦记问衰。
读书犹自力，爱日似儿时。
章句分无憾，声形讲不遗。
明年幸强健，闭户有余师。
句
王炎（宋代）

柳暗大堤曲，梅藏解佩人。
斋宿南山堂
吕良叔（宋代）

寒窗一穗篆烟斜，纸帐孤眠对月华。
信是道人风味别，枕边只欠着梅花。
鲜于东之晋伯之子赠诗次韵
晁公溯（宋代）

微风猎树有佳声，一榻无尘户牖明。
已擘荔枝怜玉破，更开瓜碧嚼冰清。
独处二首 其二
陆游（宋代）

白氎敷床稳，乌藤倚壁斜。灰深惟画字，灯暗不成花。

似客犹居里，如僧未出家。孤村夜无月，何事有啼鸦。
喜得果园寄怀之作集杜报之十二首 其十二
曹家达（清代）

用拙存吾道，空闻二妙归。论交翻恨晚，兹日倍多违。

黤黤长江去，轻轻花絮飞。杖藜从白首，道远素书稀。
思佳客（次韵蔡文同集钱漕池亭）
洪适（宋代）

花信今无一半风。芙蓉出水几时红。看成弱柳阴阴绿，自在迁莺巧语中。

风傍户，月留空。金尊相对醉珠栊。归鞭欲指江南去，回首霞标忆旧峰。
晚坐二首 其一
方一夔（宋代）

羲娥相逐走，岁月不饶人。露重栖翰倦，月明归梦频。

还家如过客，落地即成亲。世路秋风早，悠悠多贱贫。
次韵弟观晚春风雨
陈著（宋代）

天正宜晴却又非，云顽未是放开时。可曾路滑官移缓，但觉山寒农务迟。

风雨颠狂如醉汉，乾坤正大亦嬉儿。阴阳自有人调燮，牢闭柴门只自规。
踏云行 赠登州韩一翁
王处一（金朝）

咫尺蓬莱，三山相叩。金波玉浪鸣哮吼。翠光摇曳接穹苍，清风皓月笼星斗。万派银蟾，圆光并凑。玲珑七宝真祥斗。人还似此作修持，玄元
寄罗浮杨天经居士
薛嵎（宋代）

罗浮峰对海坛峰，只隔长江半里风。
君向西方了生死，我於易象悟穷通。
数声清梵空林下，一幅渔罾落照中。
各各闭门无俯仰，不相同处偶相同。
南江吟为孙从一按察作 其五
顾璘（明代）

入郢雄心笑子胥，仲尼书社总成虚。不如载取中山酒，来就江心丙穴鱼。
贺新郎·郑玉非娼女
刘仙伦（宋代）

郑玉非娼女。叹尘缘未了，飘零被春留住。肠断胭脂坡下路。成甚心情意绪。生怕入、梨园歌舞。寂寞阳台云雨散，算人间、谁是吹箫侣。空买断，两眉聚。新来镜里惊如许。暗伤怀、莺老花残，几番春暮。事逐孤鸿都已往，月落千山杜宇。念修竹、天寒何处。不念琐窗并绣户，妾从前、命薄甘荆布。谁为作，解绦主。
临江仙 和无名先生韵 拆金字起
马钰（金朝）

玉往来神气住，翁稳跨青骝。风谭氏与刘丘。心归正觉，个本环洲。火相生铅汞结，人已达清幽。侗不日上云头。风牢把捉，下好吞钩。
莫愁村
项安世（宋代）

冉冉水上云，曾听屈宋鸣。娟娟水中月，曾照莫愁行。
计偕中途寄家大人
戴机（宋代）

戚戚复戚戚，辞亲远行游。江湖浩无际，山峦郁相稠。

浮云奋南征，所历非故丘。离禽鲜好音，羁旅多远忧。

古人一日养，不以三牲酬。胡为功名意，盼断倚门眸。
寄南昌故人黄存之宋谦甫二首
戴复古（宋代）

久客归来后，家如旧日贫。
青山何处隐，白发也愁人。
畎亩一生事，乾坤百病身。
时无嵇吕驾，相忆莫相亲。
送吴仲庶殿院使北
梅尧臣（宋代）

汉朝重结单于好，岁遣名臣礼数增。
紫鼠皮裘从去著，飞龙厩马借来乘。
天寒将遇碛中雪，鼻息暗添髭上冰。
定见南鸿起归思，家书欲寄不堪凭。
范家所藏孙知微画彭祖女礼北斗图
李彭（宋代）

晴空无尘月在房，松间博山沈水香。翠眉女子约略妆，两足亭亭如雪霜。

步虚之声风度长，紫微北斗忽低昂。金钗何劳十二行，不羡卢家丹桂梁。

凌云已复飞罗裳，生绢写照公家藏。应怜彩鸾翳凤凰，未能割爱俱翱翔。
偈颂一百六十首
释宗杲（宋代）

彻骨彻髓道一句，遮要遮玄绝遮护。
竺乾四七例皆迷，震旦二遮浑未悟。
我说是言非正邪，当机觌面休回互。
殷勤为报云台公，俊鹰不打篱边兔，
游金山寺再叠苏轼韵
弘历（清代）

册府常披舆地图，西极江源东竟海。中流银发能许长，氐父乃如黍米在。

获金名易裴头陀，祗园高下临澄波。自兹胜迹擅吴下，骚人禅客游恒多。

南国重来命巡楫，风恬浪静韶春日。佳境毕景不能穷，琳宫梵宇层楼赤。

石𥱼万劫埋仙魄，髯翁吟际髯应黑。今来古往炽然明，不迁者存底用惊。

福地只宜泯六识，山色江声定何物。印公留带可镇山，当时公案足警顽。

苏公不言言未已，试看衮衮东流水。
次直指老人韵送璠化士兼呈丘中大 其三
释慧空（宋代）

南庵居士今摩诘，久稔声光未扣门。忽睹曼殊说三偈，坐令身在对谈边。
久雨
曾几（宋代）

荒院已无趣，愁霖终不开。檐声喧客语，屋漏逐人来。

桥报今朝断，墙闻昨夜摧。尚馀汤饼具，积潦未为灾。
赵资政再尹西蜀
韩琦（宋代）

坤维求尹此难才，重倚真贤出上怀。一去棠阴歌蔽芾，再来人上似乖崖。

新承纶綍从天别，旧过山川作画排。莫候使星临益分，郎回符采正三阶。
计偕即事
李待问（明代）

沙草批根捣欲餔，支饥聊复盼妻孥。囊金有限当谁饱，殣骨无归祇自呼。

四壁不堪残夜照，三征那得并春租。此行未许长杨赋，涕泪监门一绘图。
郴江百咏并序·石城
阮阅（宋代）

郴江淼淼接湘天，层壁重崖北水边。
数日东风春浪恶，渔舟不是莫愁船。
淮上杂诗六首
梅尧臣（宋代）

暗开淮水平，远见孤城出。
出舟问舟子，遽对那能悉。
始闻庄生台，还想观鱼日。
果得真隐心，鱼鸟情非密。
踏莎行 芳尘春迹
张令仪（清代）

斗草闲阶，秋千芳径。落红软处依稀认。雨馀沙浅露微痕，苍苔翠滑偷尖印。

檀屑铺匀，金莲娇衬。晚风欲起扶初定。马嵬人去尚留香，屐廊枉作千秋恨。
游深溪龙潭
陈纪（宋代）

危磴上嶙峋，泉声静更闻。
雨添三尺水，僧卧半间云。
境胜诗难好，林深日易曛。
忘言观众妙，一缕起炉熏。
念奴娇（张仲钦提刑行边）
张孝祥（宋代）

弓刀陌上，净蛮烟瘴雨，朔云边雪。幕府横驱三万里，一把平安遥接。方丈三韩，西山八诏，慕义羞椎结。梯航入贡，路经头痛身热。

今代文武通人，青霄不上，却把南州节。虏马秋肥雕力健，应看名王宵猎。壮士长歌，故人一笑，趁得梅花月。王春奏计，便须平步清切。
提宫工部兄携家见过辄成律诗二首上呈 其一
葛胜仲（宋代）

剥啄欣闻夜叩关，相迎一笑解愁颜。枉帆虽落十人后，过饭今成五郡间。

自役其身惭鞍掌，无求于世羡萧閒。何如赴陇从招隐，却遣幽丛问小山。
白干舖别傅用之主簿
陆游（宋代）

我行忽百里，送客亦已空，傅子独眷眷，旦暮随此翁。
谢之不肯去，瘦马冲北风，泥溅及马臆，霜飞逼裘茸。
茅店得小语，慨然念年凶，不作儿女悲，道义相磨砻。
我归亦何为，鱼鸟愁池笼。
君乃台阁人，鸾凤仪笙镛。
若耶遶青山，天禄摩苍穹。
此别各努力，出处何必同。
晚食
洪咨夔（宋代）

从来此腹负将军，淡饭投齑现报身。三月不曾知笋蕨，梦魂敢到水晶鳞。
碧落洞四首
杨万里（宋代）

碧落诸峰是碧簪，忽於平地插瑶岑。
洞中定有神仙宅，玉室金堂不可寻。
魏氏园林人赋一物得秋亭萱草
陈子昂（唐代）

昔时幽径里，荣耀杂春丛。
今来玉墀上，销歇畏秋风。
细叶犹含绿，鲜花未吐红。
忘忧谁见赏，空此北堂中。
过婺源诸岭
韦骧（宋代）

古言行路婺，非独在险阻。兹焉婺源道，登岭足劳苦。

所谓路之婺，其他未足数。跻攀上崎岖，仅与猿狖伍。

下临万丈崖，险黑不可睹。马蹄长及腹，仆颔几著土。

俯盼飞鸟背，仰蹑游云缕。藤萝为所依，用力必审举。

终日践羊肠，天寒汗如雨。凝结本无心，开凿知强取。

君不见世情崄恶未易论，此岭虽高前孰禦。
颂古三十二首
释明辩（宋代）

灵山会上旧家风，脱略从兹势莫穷。
金斗峰前重漏泄，莫将附子当天雄。
独坐看海棠二绝
王柏（宋代）

万翠千红各赋形，源源生意到春深。
谁开锦帐藏妖艳，应是东皇有荡心。
题郭邵州同尘庵
喻良能（宋代）

荣辱酣歌里，贤愚睡眼中。
未应分野马，那复障西风。
晏坐从凝席，扬鞭任软红。
岩栖兼鼎食，处处不妨同。
读陶集爱其致意于菊者八因作八首·四曰尘爵
方回（元代）

杯空无酒非瓶耻，耻在虚罍敢怨嗟。
想见此翁不憔悴，天寒犹自有荣花。
送吴博士为齐藩相地还朝
王世贞（明代）

十二关河气郁芊，谁将汉节御风烟。自来玄鸟能司正，况复青乌与秘传。

弥海车旂云梦对，如天钟鼓雪宫悬。何当又厌王门醴，欲向螭头报有年。
黑兔
仇远（元代）

何年偷舐玄霜鼎，变却蟾宫玉雪姿。
毛颖未封先试墨，褐衣乍著便披缁。
移来暘谷乌相对，跃入阴山鬼不知。
踪迹分明予甚爱，正当秋晓月明时。
寄龙岩张节翁
丁高林（清代）

归向龙岩岩下房，又添移竹种松忙。
江湖万事孤灯夜，风月千松满镜霜。
日暮乌栖梧叶落，天晴雁过菊花香。
诚知道义相忘处，岂恨云山隔渺茫。
挽钱仲耕运使
孙应时（宋代）

乐易无畦畛，宽平不细苛。
人才随世狭，时望独公多。
献纳开丹禁，风神照紫荷。
谁令终远外，百岁转蓬科。
映山红慢
元绛（宋代）

谷雨风前，占淑景、名花独秀。露国色仙姿，品流第一，春工成就。罗帏护日金泥皱。映霞腮动檀痕溜。长记得天上，瑶池阆苑曾有。

千匝绕、红玉阑干，愁只恐、朝云难久。须款折、绣囊剩戴，细把蜂须频嗅。佳人再拜抬娇面，敛红巾、捧金杯酒。献千千寿。愿长恁、天香满袖。
东斋杂咏{盆池}
张耒（宋代）

点点青萍秋后衰，溶溶晴日见鱼儿。
水边窥影何方客，自照行吟憔悴姿。
马上口占感梅感事二首
包恢（宋代）

梅兄随遇处，在水涯山巅。
或有近行路，不惹人爱怜。
俨如敬而远，惟恐迫我前。
或有近人居，不傍门户边。
仍多向贫家，不为华屋牵。
香不祈人闻，芳不取世妍。
似此性孤洁，秋毫绝萦缠。
彼有不知者，乃谓花莫先。
折之贮玉瓶，已是伤其天。
更大开苑囿，和根以之迁。
反指荣得地，带露泪自涟。
浸违山林意，岂其本性然。
和羹尚不原，其余安足言。
但原复反本，同盟松竹坚。
西湖之孤山，犹嫌朝市喧。
上对玉辉山，下临珠媚渊。
外此唯雪月，往来许周旋。
三友共一笑，岁寒同百年。
虽与落落，自分安其偏。
忧患中寄友 其一
解缙（明代）

金屋晓寒龙砚湿，玉阶春暖燕泥融。如何一夜思乡梦，只在文山字水东。
绣带子 闲意
梁清标（清代）

春色耐繁华。车幰碾晴沙。吹皱小桥池面，杨柳逐风斜。

尘世几回嗟。齐分付、夜雨梨花。东家蝴蝶，却因何事，飞过西家。
袷飨太庙
佚名（隋代）

乐统大安，舞昭盛德。
合奏允谐，孔容有翼。
秉翟言竣，总干是力。
箫勺之仁，参和万国。
寄汤得中二首 其二
胡俨（明代）

吏隐海东头，闲情付狎鸥。公孙生好饮，子产谩多忧。

扫石频题句，看山独倚楼。遥知相忆处，月色满神州。
宫词
杨皇后（宋代）

小样龙盘集翠毬，金羁缓控五花骝。
绣旗高处钧天奏，御捧先过第一筹。
赠庐陵笔工萧昶
曾丰（宋代）

作成大小几毛公，妙出毫厘入大通。
贮雾含云策勋后，藏锋戢颍豹囊中。
始得西山宴游记
柳宗元（唐代）

自余为僇人，居是州，恒惴慄。其隟也，则施施而行，漫漫而游。日与其徒上高山，入深林，穷回溪，幽泉怪石，无远不到。到则披草而坐，倾壶而醉。醉则更相枕以卧，卧而梦。意有所极，梦亦同趣。觉而起，起而归；以为凡是州之山水有异态者，皆我有也，而未始知西山之怪特。

今年九月二十八日，因坐法华西亭，望西山，始指异之。遂命仆人过湘江，缘染溪，斫榛莽，焚茅茷，穷山之高而止。攀援而登，箕踞而遨，则凡数州之土壤，皆在衽席之下。其高下之势，岈然洼然，若垤若穴，尺寸千里，攒蹙累积，莫得遁隐。萦青缭白，外与天际，四望如一。然后知是山之特立，不与培塿为类。悠悠乎与颢气俱，而莫得其涯；洋洋乎与造物者游，而不知其所穷。引觞满酌，颓然就醉，不知日之入。苍然暮色，自远而至，至无所见，而犹不欲归。心凝形释，与万化冥合。然后知吾向之未始游，游于是乎始。故为之文以志。是岁，元和四年也。
陪王汉州留杜绵州泛房公西湖（房琯刺汉州时所凿）
杜甫（唐代）

旧相恩追后，春池赏不稀。阙庭分未到，舟楫有光辉。

豉化莼丝熟，刀鸣鲙缕飞。使君双皂盖，滩浅正相依。
喜见白发诗
朱翌（宋代）

种种年来渐满簪，儿童环视语相惊。
故人大半黑头死，老子何妨白发生。
弹镊不须夸手熟，着冠犹喜觉头轻。
元无粉黛居閒屋，任尔星星易数茎。
凤凰岩
张建（宋代）

尽□□□□□兵，岐山无复凤凰鸣。
何人更解驱顽石，飞向中原颂太平。
偈颂三十首
释印肃（宋代）

出家无易事，了道亦非难。
各自要努力，如人担上山。
累劫负偿命，此生莫等闲。
遇时若不顺，展转落仇关。
佛与人方便，度人及登山。
布身而填险，为众代艰难。
荷担如来者，莫道不当番。
汝逆和尚顺，明朝报逾艰。
汝见有福者，拥从物如山。
在处皆如是，因修得世间。
若争人我相，不如快下山。
若酬自已债，岂用学烧丹。
相逢无别有，动不是风幡。
前后都还却，独坐大雄山。
梦江南.楼上寝
皇甫松（唐代）

楼上寝，残月下帘旌。梦见秣陵惆怅事，桃花柳絮满江城。双髻坐吹笙。
夏日陪冯许二侍郎与严秘书游昊天观览…同里杨华州中丞
武元衡（唐代）

三伏草木变，九城车马烦。碧霄回骑射，丹洞入桃源。

台殿云浮栋，緌缨鹤在轩。莫将真破妄，聊用静持喧。

石甃古苔冷，水筠凉簟翻。黄公垆下叹，旌旆国东门。
金陵杂兴二百首
苏泂（宋代）

观殿今年七十八，往时同饭此斋前。
梁金华石依然在，屈指重来十五年。
庆甫借棋子
韦骧（宋代）

碾玉为棋黑白明，临枰思策且须精。莫教败衄空如扫，却出枝辞辄罪兵。
题画卷
朱熹（宋代）

山雄云气深，树老风霜劲。下有考槃人，超摇得真性。
竹溪再和余亦再作
刘克庄（宋代）

竹马恍曾聚戏，金鱼从美外观。
随柱史青牛易，骑吕仙黄鹤难。
送宋校书赴宣州幕
李端（唐代）

浮舟压芳草，容裔逐江春。远避看书吏，行当入幕宾。

夜潮冲老树，晓雨破轻蘋.鸳鹭多伤别，栾家德在人。
同年王圣源南都讲授
宋祁（宋代）

刻意悲秋发未华，诸曹频费杜陵嗟。
歌缘郢客高难和，璧是秦人误指瑕。
绿底恩书褒振滞，乌衣群从庆还家。
离宫万户经庠盛，却对诸生坐绛纱。
斑竹冈
吴荣光（清代）

绿云遥遥对苍梧，湘妃夜啼烟一隅。山鬼环瞰群灵趋，此土无情送沩虞。

此土有情生箖笯，飞珠洒屑斑模糊。点倍万点株万株，哀怨未绝年年苏。

天荒地老泪不枯，夜月照以姮娥孤。楚山楚水空踟蹰，西望春风亦长吁，杜鹃之血来夔巫。
句
庸仁杰（唐代）

红旆渡江霞蘸水，青蛇出匣雪侵衣。云散便凝千里望，日斜长占半城阴。

只住此山宁有意，向来求佛本无心。
比干
王十朋（宋代）

谏君不听盍亡身，岂忍求生却害仁。不向天庭剖心死，安知心异世间人。
金缕曲 午诒代某君答《弃妇词》，亦赋一解 其二
樊增祥（清代）

卿认双星错。是天边、参商两点，命宫牢坐。暂学鹊桥牛女样，转命南箕扇簸。

似沟水、东西都可。长念观音经一卷，雪衣娘、开了雕笼锁。

羞再抱，绣衾卧。

含颦别趁鸱夷舸。漫思量、吴宫旧事，燕娇莺媠。碧玉连环茶碾子，掷与双文则个。

浑不是、佳人负我。我是负人曹吉利，任娇啼、不悔连波过。

鸳牒字，付秦火。
养竹成大林
谢应芳（元代）

养竹成大林，频年竹生孙。美竹非不多，恶竹亦已繁。

群奴为洗之，往哉聆我言。美者慎勿伤，去恶必去根。

勿虞尔斧缺，勿惮尔力烦。宿莽荡无馀，清风仍满园。
胡人牧
苏颂（宋代）

牧羊山下动成群，啮草眠沙浅水滨。
自免触藩羸角困，应无挟策读书人。
毡裘冬猎千皮富，湩酪朝中百品珍。
生计不赢衣食足，土风犹似茹毛纯。
游洞霄宫
韩松（宋代）

芒鞋踏明月，入谷闻泉声。
了知非人间，泠然毛骨轻。
夜投羽士宫，道话留三更。
凌晨访幽洞，岩穴何峥嵘。
仙凡隔几尘，无由问霓旌。
旧闻九锁峰，忽此眼界明。
跻攀不可上，势与龙虎争。
凭栏试抚掌，碧甃波纹生。
尘缘苦未断，世路犹遐征。
题诗来贤岩，岁晚当再行。
台湾吟 其三
王礼（元代）

蔬园迫腊熟西瓜，剪蒂团团载满车。恰好来春逢圣诞，急驰新果献京华。
楚州开元寺北院枸杞临井繁茂可观群贤赋诗因以继和
刘禹锡（唐代）

僧房药树依寒井，井有香泉树有灵。翠黛叶生笼石甃，

殷红子熟照铜瓶。枝繁本是仙人杖，根老新成瑞犬形。

上品功能甘露味，还知一勺可延龄。
十九兄郡楼有宴，病不赴
杜牧（唐代）

十二层楼敞画檐，连去歌尽草纤纤。

空堂病怯阶前月，燕子嗔垂一竹帘。
咏牡丹
眭石（明代）

绣幄拥花王，秾姿斗艳阳。枝枝承日彩，片片引天香。

托植依馀地，含清逐后行。独怜春殿里，歌舞侍瑶觞。
晓巡北圃七绝
白玉蟾（宋代）

雨余花点满红桥，柳雪粘泥夜不消。
晓雾忽无还忽有，春山如近又如遥。
静观
周用（明代）

地偏心更远，卧起了无哗。
养拙从吾道，流年感物华。
读书余左氏，看竹但西家。
数点朝来雨，新开木槿花。
奉和初春幸太平公主南庄应制
邵升（唐代）

沁园佳丽夺蓬瀛，翠壁红泉绕上京。二圣忽从鸾殿幸，

双仙正下凤楼迎。花含步辇空间出，树杂帷宫画里行。

无路乘槎窥汉渚，徒知访卜就君平。
小立
王铚（宋代）

茅屋藤萝外，凭栏烟霭间。乱蝉催暑去，急雨带秋还。

路入双溪口，门当四面山。诗成题未有，翰墨伴清閒。
灌溉忽县尹送酒至
陈献章（明代）

一瓶西注一瓶东，两径初移绿未浓。忽见白衣持酒至，拟留一斗待秋风。
何长卿至自南都技益精绝赋赠此章
胡应麟（明代）

一掷千金散彩云，愀然长啸大江濆。生花骤入银钩梦，倒薤俄成玉箸文。

帝命灵篇传七纬，人谁奇字话三坟。玄亭十载清吟断，为汝重题白练裙。
水阁即事二首
张镃（宋代）

水阁开窗景不偏，断桥堤柳尽横前。
平生到处居人后，已有貂珰泊画船。
题黄鹤楼次西涯少师韵寄凤山中丞
唐锦（明代）

扁舟鄂渚连宵泊，一樽聊伴城楼鹤。月光照人如镜明，水色涵空更澄廓。

楼背小亭白石凿，裂处似有藤萝络。欲将胜致付毛生，掌中酒杯且权阁。

凌晨历览周遭峰，村歌野曲鸣商宫。官清万口托奇遇，民隐九重偏易通。

战马千群卧芳草，山川二百皆春风。濒江小歉亦偶尔，全活正赖青州翁。

中台大夫南国彦，胸中石渠有其半。经纶馀滴洒秋风，流水行云看染翰。

名楼秀句两争雄，千载鹤诗今再见。凭栏独抱庙堂忧，举头懒识江山面。

酒酣携笛傍梅花，吹彻楚云飞碎练。不须高语惊星辰，声名久已登霄汉。
胭脂井三首 其二
范成大（宋代）

午醉醒来一梦非，匆匆玉树逐春归。胭脂却作千年计，不似愁魂四散飞。
沁园春
无闻翁（宋代）

埋怨姐姐，衔恨婆婆。
秋怀
魏之琇（清代）

万物皆有尽，孤生岂无休。冉冉即迟暮，脉脉怀殷忧。

星霜忽已易，岁月嗟何遒。明河耿遥夜，皓魄扬清秋。

吟蝉露下切，落叶烟中稠。银缸映户外，锦瑟横床头。

美人怅何处，良会知末由。来晨不可计，去日焉能留。

掩镜释浩叹，临觞激清讴。遗情以乘化，宇宙从悠悠。
同游析城王屋山诗七首 其五 鳌背峰
张晋（清代）

巨鳌驾山不肯前，长驱断折神龙鞭。一朝鳌伏山陷地，独余高背撑青天。

当年命名叹奇绝，今我一见形宛然。析城之峰难悉数，斯游颇诩窥其全。

如兹诡谲真罕觏，屈第一指何惭焉。日暮疲驴绕山脚，不登绝顶嗟无缘。

三山戴首竟何处，此景在目非虚悬。欲行不行重回首，斜阳倒射苍苍烟。
次韵郑郎中作四明谢遗尘九题走笔不二 其五 鹿亭
史浩（宋代）

谁将此物命危亭，漏泄知因甫里生。渴饮云浆饥沆瀣，笑渠凡质食蒿萍。
一络索·送蜀守蒋龙图
陈凤仪（宋代）

蜀江春色浓如雾。拥双旌归去。海棠也似别君难，一点点、啼红雨。此去马蹄何处。沙堤新路。禁林赐宴赏花时，还忆著、西楼否。
莹中南归至衡阳作六首寄之 其三
释德洪（宋代）

喧热婆罗大火聚，无厌足王刀锯场。闻道饱参俱透过，来寻初友见清凉。
同德麟仲宝过谢公定酌酒赏菊以悲哉秋之为气
李廌（宋代）

葳蕤晚秋菊，芬菲忽齐开。
缘阶上古垒，粲若黄金台。
搔首念霜发，撷英泛羽杯。
颓龄恐能制，寿侯安在哉。
凤凰台上忆吹箫 社集香草亭赋箫
王鹏运（清代）

明月依然，玉人何处，画桥流水参差。记短歌催酒，惜别年时。

休问笛家旧谱，寒食近、烟柳丝丝。怜消受、分香手汗，浥润唇脂。

孤飞。野云迹渺，还一舸烟波，自和新词。问岁寒叠鼓，春梦应迷。

何事潜蛟夜舞，歌慷慨、怀古增悲。频吟弄、夫君未来，要眇谁思。
舟兴
李中简（清代）

一枝柔橹破烟轻，卧听黄头报水程。柳岸近涵茅舍影，柁楼早带午鸡声。

已判梁燕三年别，直访沙鸥万里盟。为报江花香早放，锦袍人作弄珠行。
宝陀三句
释普济（宋代）

宝陀一妙，无人能到。
吃饭著衣，屙屎放尿。
关中秋夕
薛能（唐代）

簟湿秋庭岳在烟，露光明滑竹苍然。

何人意绪还相似，鹤宿松枝月半天。
次韵内弟汪英春来弟家省母二首
陈著（宋代）

绿衣何曾解老怀，彩褐朅来舞春阶。
方知无忝所生处，不犯河魁也是斋。
戏和答禽语
黄庭坚（宋代）

南村北村雨一犁，新妇饷姑翁哺儿。
田中啼鸟自四时，催人脱袴著新衣。
著新替旧亦不恶，去年租重无袴著。
林烈妇诗
徐熊飞（清代）

可怜明月光，不照磐石心。谁使姑不容，妾心悲至今。

妾命春蚕丝，丝丝肠断绝。多谢恶少年，黄金买颜色。

茨菰复茨菰，绿叶何翩翩。妾不得姑心，妾死无足怜。

如何兰蕙花，恋作菤葹草。山下青梧桐，姑恶啼至晓。
重到霅陇
卫宗武（宋代）

少壮记曾游，兹来营首丘。
青山不改色，白发自多愁。
寂寂千年晚，萧萧风雨秋。
世缘何日了，一笑问盟鸥。
蒲涧寺
刘克庄（宋代）

齐人陈迹此流传，班史苏诗岂必然。
故老皆言家即寺，痴儿误入海求仙。
莫将刘项分羹鼎，来涴巢由洗耳泉。
欲采菖蒲无觅处，且随箫鼓乐新年。
至江宁百姓欢迎遮道志喜
玄烨（清代）

童叟欣迎步辇前，春风润雨万条烟。若非念切军民久，争得欢声祝八千。
题筹笔驿
薛逢（唐代）

天地三分魏蜀吴，武侯倔起赞訏谟。身依豪杰倾心术，

目对云山演阵图。赤伏运衰功莫就，皇纲力振命先徂。

出师表上留遗恳，犹自千年激壮夫。
赠京尹八首
袁燮（宋代）

前古哲人端可法，遗编遐躅尚堪寻。
公余莫砂频繙阅，要使胸中广且深。
采桑子·时光只解催人老
晏殊（宋代）

时光只解催人老，不信多情，长恨离亭，泪滴春衫酒易醒。
梧桐昨夜西风急，淡月胧明，好梦频惊，何处高楼雁一声？
送俞君实十首以长因送人处忆得别家时为韵 其一
朱晞颜（宋代）

病骥秋风里，盐车道路长。他年践霜雪，矫首看云骧。
题龙州亭
赵蕃（宋代）

亭自君家筑，洲从何代名。
诸公多好句，老子敢争衡。
剩欲危栏倚，少须春草生。
毋庸为鲈去，聊欲赴鸥盟。
别范安成
沈约（南北朝）

生平少年日，分手易前期。
及尔同衰暮，非复别离时。
勿言一樽酒，明日难重持。
梦中不识路，何以慰相思？
菩萨蛮（用三谢诗“故人心尚远，故心人不见”之句）
赵师侠（宋代）

故人心尚如天远。故心人更何由见。肠断楚由头。泪和由水流。

由流空滚滚。泪尽情无尽。不怨薄情人。人情逐处新。
夏夕过胡生不值
谢与思（明代）

耳热发兴城南游，欲雨不雨低云稠。横空金蛇陟一截，崩雷双下西山头。

惊心振袖何所之，朅来胡生解人颐。敲门落莫绝五尺，邻妪报我还无期。

回旋欹径蹋欲断，问奇环堵屦虚满。今我万事在舌根，抵掌向谁气为短。
颂古三十八首
释从瑾（宋代）

洞庭湖里失却船，赤脚波斯水底眠。
尽大地人呼不起，春风吹入杏花村。
洪右相生辰
喻良能（宋代）

凤将南吕入筩声，节近中秋协气横。
玉燕呈祥生硕德，金瓯覆字佐升平。
望同北斗泰山重，操与秋霜烈日争。
昨夜清台占越分，中台星带老人明。
蓦山溪·填河鹊喜
佚名（宋代）

填河鹊喜，巧夕来时候。深院瑞烟浓，隐隐听、梨园清奏。兰车玉佩，飞下蕊宫仙，春鬓绿，醉颜红，不减年时旧。金杯争劝，尽是闺房秀。试问寿何如，与天孙、相为长久。看看子舍，添个捧觞人，从此去，尽欢娱，庆事年年有。
中秋张来仪宅赏月
王行（元代）

隐君家住虹桥南，美景良辰性所耽。适当平分秋色夜，赏月邀朋同盍簪。

座间文会总知己，胸襟洒落无留含。仰观太虚云雾卷，星宿敛迹山藏岚。

穹穹窿窿天上下，万里一色垂青蓝。须臾白莲出东海，凌高直涌凭谁探。

漫流金波澈银汞，光辉如昼明相涵。玉蟾吐彩耀孤镜，冰轮碾空脱两骖。

只疑顾兔捣灵药，因依桂影长毵毵。诸公乐玩豪兴发，浮觞觅句崇高谈。

争奇衒巧各有味，如啖蜜蜡回香甘。商仙问歌词韵胜，阳春寡和吾当惭。

却怜此月不易得，一别一载理所谙。商飙扇凉繁露泫，啼螀绕阶凄以韽。

后期未审果何境，不如引满直抵酣。於焉就室相枕藉，邻鸡喔喔将鸣三。
暮冬长安旅舍
周贺（唐代）

湖外谁相识，思归日日频。遍寻新住客，少见故乡人。

失计空知命，劳生耻为身。惟看洞庭树，即是旧山春。
入华子岗是麻源第三谷五言
谢灵运（南北朝）

南州实炎德，桂树凌寒山。
铜陵映碧涧，石磴泻红泉。
既枉隐沦客，亦栖肥遯贤。
险径无测度，天路非术阡。
遂登羣峯首，邈若升云烟。
羽人绝髣髴，丹丘徒空筌。
图牒复摩灭，碑版谁闻传？
莫辩百世后，安知千载前。
且申独往意，乘月弄潺湲。
恒充俄顷用，岂为古今然！
溪上秋思
张正蒙（明代）

穷巷故人少，衡门暇日多。
凉风时着树，衰叶欲辞柯。
生事只如此，幽心谅匪它。
乃知溪上乐，把酒对渔蓑。
藏春坞诗献刁十四丈学士
王安石（宋代）

蒜山东渡得林丘，邂逅篮舆亦少留。
今日更知莱氏隐，暮年长忆武陵游。
欲营垣屋随穿斸，尚叹尘沙隔献酬。
遥约勾吴亭下路，春风深驻五湖舟。
偈颂六十八首
释法薰（宋代）

百尺竿头行阔步，紫罗帐裹撒真珠。
山僧赢得呵呵笑，未审诸人会无人。
山歌
白玉蟾（宋代）

几家娘子守黄昏，多少郎君醉打门。
睡了不知明月好，三更三点似金盆。
识时寻歌
谢琎（宋代）

寇至人远避，寇退人复归。
归来寻旧址，草芜迷荒基。
哀哉住傍寻，清梦常相依。
可怜岁寒心，能识存亡机。
不欲染尘垢，先枯避时虞。
方今向太平，枯干生新枝。
主人修废坠，古寻仍春辉。
俗态分荣瘁，寻心无改移。
如我耐寒友，头白不相违。
寻花自奇绝，世事与古别。
花下独徘徊，似听寻花说。
不愿傍官驿，驿外尘飞多马迹。
几番驿使自南来，南枝折尽花狼藉。
不愿在深宫，蛾眉人去寿阳空。
缤纷檐下花飞片，不上宫妆入草丛。
不愿在西湖，旧时逋仙迹山芜。
可惜暗香疏影处，迩来都是给樵苏。
不愿近东阁，无人更管花开落。
黄昏风雨锁朱门，和羹人伴归沙漠。
但愿开向千岩窟，饕虐冯陵任风雪。
花香只绕处士庐，花飞不点征人骨。
吟翁索笑痴更痴，谁似寻花能识时。
始终不渝含酸味，去就长存调鼎资。
广平铁石笔何在，生死与我深相知。
闻居厚得祠复次韵二首
刘克庄（宋代）

诸贤谈稷下，孤士卧漳滨。
母亦为投杼，儿宜勿斩轮。
无书留逐客，有些吊累臣。
一室才容榻，奚烦问疾人。
春暮还旧隐花木半存怃然拈笔有作
陆深（明代）

淡花疏竹旧帘栊，墙晕苔痕碧土浓。春燕定巢应识主，夜蛾随幌独怜侬。

池塘课仆添栽藕，杯豆留人半采葑。僻绝吾庐偏不厌，枕书日日卧高舂。
句
陈景沂（唐代）

赋质太轻难作主，飘踪无著易粘人。
崔世兴宅会饯白岩宗伯限韵作
顾清（明代）

北来行李半图书，归去诗囊满后车。云海尚留今夕暇，弦歌尤爱此堂虚。

谢公把酒梅应笑，络秀生儿玉不如。回首旧游心历历，江风江月正愁予。
送酒诚斋将以五字
张镃（宋代）

不应杨秘监，无暇问南湖。
桂树又花发，莲池和叶枯。
圆通玑禅师赞
黄庭坚（宋代）

诸法坐处坐，诸佛行处行。
如来无简择，清镜坦然平。
有人借问谁家曲，眨目眉毛何似生。
含云寺书事六绝句
杨时（宋代）

兽骇禽鸣翳蔚中，难将此意问鸿蒙。
萦回小径苍苔滑，杖屦从今恐不通。
东篱杂题
陆游（宋代）

南陌归虽人，东篱兴又新。
无求觉身贵，好俭失家贫。
引水常终日，栽花又过春。
桃源不须觅，已是葛天民。
寄赠王佥判龙泽新之官广陵
谢翱（宋代）

多君孝子里，云物尚依然。岁晏木叶下，月明湖水边。

看图须女分，对策亮阴年。到此若为别，犹言赠马鞭。
久雨不解次韵 其一
李正民（宋代）

雪后仍霖雨，闲中积旅愁。雷车声忽转，云阵湿难收。

坐久频摇膝，诗成苦掉头。静观身世事，泛泛一虚舟。
太尉吕公挽辞二首 其一
韩琦（宋代）

韦平传庆裔，方召起隆名。塞上天声远，帷中庙算精。

众期调玉铉，时忽丧金城。朝野悲何甚，邦家重老成。
杂挽诗四首 其二
李之仪（宋代）

方报先同穴，俄闻改葬期。祇应偕老约，不拟异他时。

已矣如何憾，贤哉有剩悲。会看松柏路，赐篆耸丰碑。
夏夜闻雨
方回（元代）

可以逃袢暑，征徒盍少休。
病多全为老，醉极暂无愁。
雨气昏灯夜，蛬声古屋秋。
钱塘湖上路，到日与谁游。
早发若岘驿望庐山
独孤及（唐代）

雨罢山翠鲜，泠泠东风好。断崖云生处，是向峰顶道。

谁谓峰顶远，跂予可瞻讨。忘缘祛天机，脱屣恨不早。

只恐岁云暮，遂与空名老。心往迹未并，惭愧山上草。
春日山行 其一
齐召南（清代）

木杪开青涧，岩跟出绮村。梯田高接屋，碓水曲侵门。

芝草蟠云叶，松花涨雨痕。若将渔棹入，宁异武陵源。
次张彦辅卧龙之作
朱熹（宋代）

瀑水源何处，高疑云汉通。泻时垂练直，落处古潭空。

客寄诗能好，龙蟠意自雄。知君来岘首，为我说隆中。
己酉重阳后一日送家兄赴永丰时予亦重有楚南之行别后感赋 其一
胡友兰（清代）

昨日同登高，今朝竟离别。萍梗无定踪，中肠九回结。

执手临前浦，欲语声不发。翻恨长江水，为我助呜咽。
和陶贫士七首
苏轼（宋代）

夷齐耻周粟，高歌诵虞轩。
产禄彼何人，能致绮与园。
古来避世士，死灰或余烟，
末路益可羞，朱墨手自研。
渊明初亦仕，弦歌本诚言。
不乐乃径归，视世羞独贤。
舟行雨泊
周锷（宋代）

一棹沿湘岸，孤帆意黯然。市镫红在水，江雨黑沈天。

云厚方堆絮，风寒欲折绵。遥遥泊前渚，横舵卧炊烟。
挽伏德华主簿
阳枋（宋代）

黉堂深惜昔，六典共寻源。
合遂齐飞鹗，嘉逾竞化鹍。
红颜君早去，白发我空存。
方寸千年事，悽然谁与论。
十二月酴醾盛开
胡寅（宋代）

不虞集霰与飞霜，可但寒梅度暗香。
翠碧重敷秋后叶，玉明争绚晓来妆。
庆怜高架袅清艳，谁道疎条无妙芳。
折向清尊沾剩馥，与君冬日对春阳。
对酒
张方平（宋代）

醉里翻身天地窄，愁来天地不容身。可怜泽畔行吟客，争似垆边高卧人。
送傅守归
刘宰（宋代）

北渚有狂士，病卧忘四时。
绿暗知春晚，叶落识秋期。
西风日已高，凝露方自兹。
独有岁寒心，不负流水知。
清平乐
俞国宝（宋代）

数声乌鹊。院宇寒萧索。杨柳梢头秋过却。无叶可供风落。

可人犹有芙蕖。向人冷澹妆梳。云外征鸿过尽，夕阳依旧平芜。
玉楼春
郑元秀（宋代）

生申时节书云月。惊怪玉梅开不彻。犯寒那得一枝春，要与邦君供胜绝。

可轩有个词清切。解送双凫朝降阙。一声声祝一千年，试倩雪儿歌几阕。
寄公默先生
刘敞（宋代）

昔贤避言色，先觉如观火。作者有七人，清风缅遗我。

浮俗滋鈌鈌，羁人畏琐琐。知言岂易值，卷迹恨莫果。

所愿学孔子，无可无不可。寡过知未能，同声赖铭左。
拟古宫词一百首
朱让栩（明代）

默默心情向阿论，纤腰瘦怯画中人。
良辰美景番成恨，忘却新春与旧春。
月夜期友人不至
许浑（唐代）

坐待故人宿，月华清兴秋。管弦谁处醉，池馆此时愁。

风过渚荷动，露含山桂幽。孤吟不可曙，昨夜共登楼。
五言次韵和邵不疑省直
沈遘（宋代）

蔼蔼大农府，阴阴道南庐。夜直何其频，我性实已疏。

每来兀兀何，中怀郁不舒。幸兹新凉至，灯火理旧书。

秋风吹我衣，浩然发归思。念我去江湖，人事不复记。

扰扰弥十年，忽忽都一寐。中夜慎勿思，无枕不得睡。
湖村八景 其五 敔山东峙
徐搢珊（清代）

郭外山头似敔形，苍苍不改四时青。若为乐器声惟止，适类吾时用未经。

去去渊明归故里，休休表圣作新亭。地灵乃得时人杰，要怪山灵不效灵。
李韶州著书常论释氏之理贵州有能公遗迹诗以问之
权德舆（唐代）

常日区中暇，时闻象外言。曹溪有宗旨，一为勘心源。
登太行山
钟令嘉（清代）

绝磴马萧萧，群峰气力骄。苍云横上党，寒色满中条。

返辙河如带，扪车迹未遥。龙门划诸水，禹力万年昭。
泊吴江塔院喜霁
张镃（宋代）

风雨因何犯晓来，不教閒却好诗材。
直须船内幽人起，始放天边暖日开。
杰阁岂容关一面，长桥浑欲走千回。
归时相见逢佳月，忙钉同行鹦鹉杯。
喜迁莺（收灯后会客）
史浩（宋代）

才过元夕。送宴赏未阑，欢娱无极。且莫收灯，仍休止酒，留取凤笙龙笛。金马玉堂学士，当此同开华席。最堪爱，是兰膏光在，金釭连壁。

难觅。交欢处，杯吸百川，雅量皆京力敌。老子衰迟，居然怀感，厚意怎生酬得。况已倦游客路，一志归安泉石。但屈指，愿诸贤衮绣，联飞鹏翼。
南园画马为翁尚书题
张百熙（清代）

天不见房星化马如化龙，地不闻渥洼产马成青骢。

腥{月参}六合尽泥滓，谁与汗血收奇功。咄哉何处得此种，意态雄奇声价重。

轩然神力扫驽骀，似恐驰驱忧驾覂。南园画笔迥绝伦，此马一出真空群。

想当奇气发胸臆，泼墨淋漓如有神。意匠经营工画骨，曶霍精灵下云物。

径思揽骏籋昆仑，伫盼成龙蹴溟渤。豪情壮志不可偿，风尘万里天苍茫。

沙寒草衰苜蓿短，但见凡马多肉夸腾骧。监牧天闲有专政，御马深期知马性。

骊黄牝牡亦何有，要豢长材成上乘。黄金骑，绿玉螭，绝足不假劳鞭笞。

识途之效古所重，发纵指示今其时。按图低徊求画意，闻道人中有骐骥。
古镜词上刘侍郎
贯休（唐代）

至宝不自宝，照古还照今。仙人手胼胝，寥泬秋沈沈。

不是十二面，不是百炼金。若非八彩眉，不可辄照临。

即归玉案头，为君整冠簪。即居吾君手，照出天下心。

恭闻太宗朝，此镜当宸襟。六合悬清光，万里无尘侵。

此镜今又出，天地还得一。
述怀
冷应澂（宋代）

位列三台贵，旌旄障雨深。
仁廉两个字，忠孝一生心。
出省轻侯印，归甯问俸金。
携家半窗月，撑转古榕阴。
忆秦娥
仇远（元代）

秋乍觉。露凉顿觉罗衾薄。罗衾薄。黄昏庭院，水风帘幕。

阑干待薄花时约。愁长梦短浑忘却。浑忘却。南山猿鹤，北枝乌鹊。
秀亭秋怀十五首
方回（元代）

家富敌万乘，吾尝见其人。
生死握国柄，不复如人臣。
自谓磐石安，扫灭随埃尘。
岂不恃狙诈，政用祸尔身。
尔身一腐鼠，原野何足陈。
歌姬事别主，画堂生荆榛。
我叹匪为此，遗祸殃齐民。
暝色
刘克庄（宋代）

暝色千村静，遥峰带浅霞。
荷锄归别墅，乞火到邻家。
疏鼓闻更远，昏灯见字斜。
小轩风露冷，自起灌兰花。
夜穷歌
张侃（宋代）

山田多怕旱，引水以溉灌。不知雨势狂，众流极迷漫。

君不见三乡农，一年之计一夜穷，虽有人力无由逢。
满江红·刘朔斋赋菊和韵
吴文英（宋代）

露浥初英，早遗恨、参差九日。还却笑、萸随节过，桂凋无色。杯面寒香蜂共泛，篱根秋讯蛩催织。爱玲珑、筛月水屏风，千枝结。
芳井韵，寒泉咽。霜著处，微红湿。共评花索句，看谁先得。好漉乌巾连夜醉，莫愁金钿无人拾。算遗踪、犹有枕囊留，相思物。
鹤山亲舍诗
贝琼（元代）

我爱郎君似老莱，移家归隐碧山隈。赤城旧合寻常过，白发慈亲八十开。

乱后桃花还自发，秋深桤木更须哉。炊烟几处相连接，云气无时共往回。

泉出龙蛇多枸杞，石蹲虎豹尽莓苔。赏心最忆黄花洞，亦拟他年跨鹤来。
昔昔盐二十首 其十五 暗牖悬蛛网
弘历（清代）

未读东山咏，蟏蛸宛户前。怜他丝百结，似我念空悬。

映日缠绵影，因风左右牵。瑶窗胜锦瑟，馀得几条弦。
别后寄澄江先生
梁伯谦（明代）

晚来江水正流澌，恰似东风送别离。白屋半间应有分，青山千里不胜思。

穿林月色生愁况，扑野萤灯照鬓丝。此际寂寥吟兴少，竹窗空倚雁过时。
与张十八同效阮步兵一日复一夕
韩愈（唐代）

一日复一日，一朝复一朝。只见有不如，不见有所超。

食作前日有，事作前日调。不知久不死，悯悯尚谁要。

富贵自絷拘，贫贱亦煎焦。俯仰未得所，一世已解镳。

譬如笼中鹤，六翮无所摇。譬如兔得蹄，安用东西跳。

还看古人书，复举前人瓢。未知所穷竟，且作新诗谣。
初薰堂红梅 其三
卢襄（宋代）

自怜多病绣衣客，百年未半鬓先白。长鞭短帽饱霜露，田园将芜身未索。

何日背琴携瘦筇，鸣弦堂上迎薰风。梅香已断叶初暗，满枝著子双颊红。

寄声釢子可留意，为我沿溪撑短篷。
华盖山
张又新（唐代）

一岫坡陀凝绿草，千重虚翠透红霞。

愁来始上消归思，见尽江城数百家。
东山屐
洪亮吉（清代）

东山屐，屐不释，屐不释，作山贼。西堂梦，梦莫论，梦莫论，思王孙。

君才苦多实苦少，别梦盈盈满春草。君心苦杂迹苦幽，探奇累累山灵愁。

山灵愁，向天诉，桃墟村中夜相捕。君须成佛骨未仙，生天乃落孟顗前。
向湖边（江纬读书堂）
江纬（宋代）

退处乡关，幽栖林薮，舍宇第须茅盖。翠巘清泉，启轩窗遥对。遇等闲、邻里过从，亲朋临顾，草草便成幽会。策杖携壶，向湖边柳外。

旋买溪鱼，便斫银丝脍。谁复欲痛饮，如长鲸吞海。共惜醺酣，恐欢娱难再。矧清风明月非钱买。休追念、金马玉堂心胆碎。且斗尊前，有阿谁身在。
黄无悔挽词四首
陈师道（宋代）

敏慧仍江夏，风流更妙年。
贫焚酒家券，病得里胥钱。
精爽来鹰隼，清明泻涧瀍。
无儿传素业，有泪彻黄泉。
金谷园怀古
陈通方（唐代）

缓步洛城下，轸怀金谷园。昔人随水逝，旧树逐春繁。

冉冉摇风弱，菲菲裛露翻。歌台岂易见，舞袖乍如存。

戏蝶香中起，流莺暗处喧。徒闻施锦帐，此地拥行轩。
贺圣朝（锁试府学夜坐作）
赵鼎（宋代）

断霞收尽黄昏雨。滴梧桐疏树。帘栊不卷夜沈沈，锁一庭风露。

天涯人远，心期梦悄，苦长宵难度。知他窗外促织儿，有许多言语。
凤儿花 其一
释居简（宋代）

小似钗头缕粟金，不将红浅笑红深。虚名冗到闲花草，寂寞朝阳采羽瘖。
省试恩赐耆老布帛（一作崔宗诗）
李绛（唐代）

涣汗中天发，殊私海外存。衰颜逢圣代，华发受皇恩。

烛物明尧日，垂衣辟禹门。惜时悲落景，赐帛慰馀魂。

厚泽沾翔泳，微生保子孙。盛明今尚齿，欢奉九衢樽。
重九赏心亭登高
范成大（宋代）

忆随书剑此徘徊，投老双旌重把杯。
绿鬓风前无几在，黄花雨后不多开。
丰年江陇青黄遍，落日淮山紫翠来。
饮罢此身犹是客，乡心却附晚潮回。
代少年时至衰老行
鲍照（南北朝）

忆昔少年时。
驰逐好名晨。
结友多贵门。
出入富儿邻。
绮罗艳华多。
车马自扬尘。
歌唱青齐女。
弹筝燕赵人。
好酒多芳气。
肴味厌时新。
今日每想念。
此事邈无因。
寄语后生子。
作乐当及春。
次大人二月三日过吴德仁韵二首 其二
刘跂（宋代）

一一郊原春事催，客愁今日为君开。柳枝鸲鹆未成舞，溪面葡萄初泼醅。

曲水便应诗句满，稽山那复酒船回。海棠径里纹楸石，为尔从今得得来。
墨兰 其二
杨荣（明代）

空谷谁能问，幽芳独占春。不知湘水上，何处吊灵均。
望飞来寺
余镗（明代）

此寺既飞来，还须飞去否。山水一以佳，福地自悠久。

无住无无住，空王默点首。
饮中示子贤诸友七绝颇愧狂斐 其三
欧阳澈（宋代）

锻鍊新诗数百篇，郊寒岛瘦慕前贤。高山流水知音少，不及人间鬼使钱。
恭和御制赐太师致仕文彦博五言六韵诗一首
苏颂（宋代）

晓日清明霁，华林物色新。
诏颁慈惠宴，恩厚老成人。
衮冕三川客，杯觞四府臣。
献酬同饱德，恺乐尽含醇。
帝惜营丘去，民思尹氏均。
宸章一褒贲，道不愧如仁。
浣溪沙（送卢倅）
叶梦得（宋代）

荷叶荷花水底天。玉壶冰酒酿新泉。一欢聊复记他年。

我亦故山归去客，与君分手暂流连。佳人休唱好因缘。
梅花
郑刚中（宋代）

玉骨透花寒，冰壶清露滴。
暗香惊返魂，移自芝兰侧。
殷勤置书几，粲粲百态出。
徘徊欲与语，奈此雪霜色。
高标邈难亲，欲疏还不得。
个中须有诗，苦觅不到笔。
要须明月来，吒之问姑射。
新柳八首 其七 隔户
邹德臣（清代）

可是东邻眼乍窥，隔墙斜露小腰肢。轻丝剪剪初垂颏，薄晕重重未展眉。

若许分明应看杀，转于依约惹相思。流莺飞过烦传语，愿结同心未嫁时。
秋夕贫居
黄滔（唐代）

听歌桂席阑，下马槐烟里。豪门腐粱肉，穷巷思糠秕。

孤灯照独吟，半壁秋花死。迟明亦如晦，鸡唱徒为尔。
前起居舍人何资深竹光酒法奇甚近得法酿成以
晁公溯（宋代）

旧闻蜀酒浓，今乃举此觞。
可怜如甘言，难置烈士肠。
近者营糟丘，始传柱下方。
青菽为曲糵，碧蓼有微芳。
调和火齐得，泉洁器甚良。
酿成酌樽中，盎盎流琼浆。
味胜松醪春，色作竹露光。
知君却奇温，苫冷卧欲僵。
五十不致毁，无彻桂与姜。
强起为我饮，季冬天雨霜。
水村闲望
俞紫芝（宋代）

画桡两两枕汀沙，隔岸烟芜一望赊。
翡翠闲居眠藕叶，鹭鸶别望在芦花。
溪云淡淡迷渔屋，野旆翩翩露酒家。
可惜一绷真水墨，无人写得寄京华。
青玉案
黄公度（宋代）

邻鸡不管离怀苦，又还是、催人去。回首高城音信阻。

霜桥月馆，水村烟市，总是思君处。

裛残别袖燕支雨，谩留得、愁千缕。欲倩归鸿分付与。

鸿飞不住，倚阑无语，独立长天暮。
游永就灵岩寺
程公许（宋代）

诘曲山蹊远世氛，荒寒古寺荐炉熏。
清泉迸石韵寒玉，翠逻倚天施白云。
半藏石经真健妇，一龛古貌现声闻。
迟留恐遇鱼凫叟，岚霭浮空日易曛。
再次前韵代梅答
汤悦（唐代）

托植经多稔，顷筐向盛时。枝条虽已故，情分不曾移。

莫向阶前老，还同镜里衰。更应怜堕叶，残吹挂虫丝。
次韵戴显之晚春夹溪閒行
汪晫（宋代）

出郭知春晚，阴阴绿满川。小桥横■杌，斜柳拂沦涟。

风急低双燕，林幽聒一鹃。酴醾破香蕊，孤艳殿群妍。
赠静上人
释德洪（宋代）

雪摧枯虑默如瘖，秋压寒松老不禁。一室闭门稀识面，半窗斜照自拴针。

重城此日留诗别，叠巘何年结伴寻。衰退宁堪久尘土，相看满眼是归心。
白云歌为李紫筼作
王冕（元代）

我歌谪仙白云歌，清风飘飘吹女萝。
女萝风飞白云出，秦女楚女争嵯峨。
秦楚之女青欲舞，白云不向湖女住。
忘机在我读书窗，要养贞姿归太素。
满女红紫光陆离，白云施施自无为。
奔腾汹涌作霖雨，白云悠悠若无侣。
白云在天不可呼，白云在地不可孤。
卷舒变灭了无意，粲粲不受纤尘污。
我与白云皆幻住，白云与我应同趣。
孤飞感我庭闱情，回首青女不知处。
我欲高飞洞庭船，赊月买酒邀谪仙。
为君唤雪梅花天，握手一笑三千年。
致仕後述怀
陆游（宋代）

壮岁江湖去，还朝六十余。
辈流俱已尽，勋业固知疏。
遽走宁黔突，长闲祗荷锄。
如今更何憾，终作爱吾庐。
晚望
杨万里（宋代）

病身似怯暮来风，老眼还惊霁后虹。落日偏明松表里，好山分占水西东。
赵奥别业
林景熙（宋代）

已无湖海梦，渐老足间情。
野杖日寻壑，家书时到城。
开池纳天影，种竹引秋声。
亦爱箪瓢乐，年来世味轻。
佚题
陈献章（明代）

春浅复春深，半风还半雨。我欲向梅花，梅花深不语。
寄桐庐戴讲书
吴惟信（宋代）

人间无好友，思忆到君深。湖上行春酒，山中坐月心。

飘流贫未去，老大病相侵。乍见又轻别，东风恨一襟。
题郑文康女弟贞烈事
徐庸（明代）

郑女名庆宜君字，生长儒门禀清气。首笄既簪择所归，嫁得良人姓彭氏。

调和琴瑟逾岁年，良人抱疾俄沉绵。始期百岁为伉俪，岂料一朝成弃捐。

哀号六日声不息，魄散魂消痛尤剧。誓于人世不复生，怀内孤儿竟抛掷。

金塘水碧涵清秋，明珠入渊非暗投。零落芙蓉抱香死，凤凰惊散鸳鸯愁。

此身虽死犹不死，贞烈他年照青史。高名奚独杞良妻，清风又见巴陵女。
和刘后村梅花百咏
方蒙仲（宋代）

青子成时殊苦淡，玉英嚼处更清酸。
自缘芳洁盈腔里，安肯甘甜转舌间。
谒金门（题扇）
赵彦端（宋代）

朱槛曲。妆浅鬓云吹绿。半尺鹅溪凉意足。手香沾柄玉。

午梦已惊难续。说与翠梧修竹。蓬海路遥天六六。乘鸾何处逐。
水调歌头 即席赠河南廉使高辛甫
许有壬（元代）

徒阳记同署，三十四年过。朝台暮省踪迹，赢得鬓双皤。相别又逾一纪，百岁都能几见，尘事日蹉跎。今夕复何夕，旌节照山阿。笑年来，洹水上，试渔蓑。迂疏久厌城市，其柰故人何。浩荡云山烟水，寥落晨星霜木，如子已无多。邂逅一尊酒，忍负醉时歌。